Bestyrelsens beretning til generalforsamling i Venligboerne Frederikshavn, den 2. marts 2017.

På denne første generalforsamling i Venligboerne Frederikshavn, ser vi tilbage på en spændende og begivenhedsrig periode.
Vores stiftende generalforsamling blev afholdt den 19/11-2015 og her blev besluttet at den første ordinære generalforsamling skulle afholdes i 1.ste kvartal 2017.
Vi havde ved opstart mange gode intentioner om vor forenings virke i fremtiden. Nogle er lykkedes med stor succes og på andre områder, er der noget vi skal blive bedre til.
Vores store ambition om at inddrage alle grupperinger i bestyrelsesarbejdet, har vist sig at være en udfordring i praksis. Vi har kæmpet med sprogproblemer og manglende forståelse for hvad det indebærer at sidde i en bestyrelse. Vi har haft bestyrelsesmedlemmer der ikke har deltaget så aktivt i bestyrelsesarbejdet. Disse har startet selvstændig virksomhed, har fået aftenarbejde, er startet på uddannelse og er fraflyttet området. Når vi igen om et år mødes til generalforsamlingen, kan vi forhåbentlig berette om et år uden de store ledelsesproblemer. Al begyndelse er svær og vi har lært meget af den proces vi har været igennem, siden opstarten.
Vi måtte om konstituere os ret tidligt i 2016. Pladsen som kasserer stod pludselig ledig og Midiya blev indsat på kassererposten, med Poul som kassererassistent.
Midiya blev også valgt som næstformand, da Mohamad flyttede til København og hun har påtaget sig et en stor del af arbejdet i caféen, godt bakket op af sin mand Majid. Heldigvis har der været flere personer uden for bestyrelsen, der ligesom Majid, har givet en hjælpende hånd med de daglige opgaver og det vil vi gerne i bestyrelsen sige tak for – det har været en fornøjelse at så mange deltager velvilligt i fællesskabet og tager fælles ansvar for vores caféaftener.
Vi har afholdt Café 2 gange ugentligt og har haft jule- og sommerfester med fællesspisning med omkring 120 deltagere i disse arrangementer. Til julefesterne har Bent sørget for musik sammen med vennerne fra det skønne hornorkester og vi har begge år haft besøg af julemanden. Vi har desuden haft en vellykket sommerudflugt til Farm-Fun i Ålbæk og vi har deltaget 2 gange i ”Hele verdenen i Frederikshavn”, hvor Venligboerne har ydet en hel kolossal stor indsats ved gennemførelsen af disse dage.
Et tilbud fra et booking-firma i Aalborg, førte til en koncert med et skotsk orkester, der spillede irsk folkemusik. Koncerten blev i samarbejde med Asylcentret gennemført med succes og blev afviklet i Asylcentrets sportshal.
Overskuddet fra et foredrag med forfatteren Jussi Adler Olsen, blev af Frederikshavn teaterkreds doneret til Venligboerne og ligeledes fik vi doneret overskuddet fra en koncert i det Musiske Hus, af Arena Nord.
Også vores genbrugsside, Frederikshavn giver til flygtninge, har været en succes. Rigtig mange ting er blevet formidlet via siden og har været en kærkommen hjælp til mange af de nye danskere, der har været udfordret af manglende økonomiske muligheder, ved bosætning, familieforøgelse og familiesammenføring.
Men den vigtigste opgave, nemlig netværksskabelse, er lykkedes succesfuldt. Mange venskaber og kontakter er blevet knyttet og rækker langt ud over samværet i caféen. Også her i aften, skal der lyde en opfordring til de nye danskere i vores kommune: Brug Venligboernes café – det giver dig et netværk, venner og bekendte, som kan støtte dig i dagligdagens udfordringer og til at komme videre med uddannelse eller arbejde.
Desværre må vi erkende, at vi ikke opnået den samme goodwill hos integrationsrådet, som vores nabogruppe i Hjørring. Her har de nu for andet år i træk, fået dækket deres udgifter til huslejen i deres café af rådets midler. Heller ikke henvendelser til kommunen, om lån eller leje af kommunale lokaler, gav noget udbytte.
Vi havde således en træg start med at skabe økonomisk råderum. Vores folkeaktier har givet et pænt tilskud til driften. Men senere på året kom der orden i vores økonomiske råderum. En lidt provokerende pressemeddelelse fra jeres formand gav resultater. Denne pressemeddelelse fandt vej til såvel lokal som landsdækkende dagspresse og landsdækkende tv og nåede sågar at blive omtalt på en engelsk tv-kanal.
Omtalen gav en henvendelse fra en dansk forretningsmand bosat i London, der donerede kr. 75000,- målrettet til leje af lokaler og diverse ansøgninger til fonde har medført en fornuftig grundkapital og muligheden for at indgå lejemål af egne lokaler.
Vi var meget langt fremme med et lejemål i Danmarksgade, ja faktisk havde vi fået tilsagn om godkendelse til at anvende lokalet til café og rådgivning, hos kommunen. Vi havde fået lejekontrakten gennemgået af vores juridiske rådgiver og var klar til at underskrive kontrakten, da udlejer sprang fra. Efterfølgende undersøgte vi markedet og forsøgte også at få et andet lokale godkendt, men fik afslag på dette fra kommunen. Et tredje lejemål hos en boligforening stoppede, da afdelingsbestyrelsen i boligforeningen sagde nej til at udleje til os. Et efterfølgende forsøg på at tage et møde med afdelingsbestyrelsen, blev desværre afslået af denne.
Vi har desuden forsøgt at leje et kontorlokale til vejledning hos Sprogskolen. Dette var umiddelbart ikke muligt og er nu skrinlagt pga. lejemålet, vi nu har indgået i Søndergade. Vi har desuden indgået en aftale med ledelsen af Sprogskolen, om fortsat at kunne anvende kantinen til 2 ugentlige café aftener, min. frem til udgangen af 2018, hvor Sprogskolens kontrakt med Integrationsafdelingen udløber.
Tanken om at leje et større lokale har en tid været overvejet hos bestyrelsen, med henblik på at åbne en genbrugsbutik i en del af lokalet. Dette kunne medvirke til at skabe grundlaget for den fremtidige huslejeudgift og måske desuden skabe økonomiske muligheder for andre aktiviteter, men ville kræve et vist antal frivillige, for at holde butikken åben.
Pludselig var det rette lejemål der. Bestyrelsen besluttede at indgå lejemålet i Søndergade 28A, hvor der er plads til genbrugsbutik, vejledningskontorer og internetcafé. Dette lejemål har vi indgået til en fornuftig husleje, fra den 1. marts på en etårig kontrakt, med mulighed for forlængelse. Udfordringen bliver at sikre de kommende års udgift til huslejen, idet det er nemmere at søge donationer til etablering end det er til den løbende betaling af lejeudgifter til lokaler. Men her sætter vi nu vores lid til indtægterne fra genbrugsbutikken og vurderer at det er en realistisk mulighed.
Vi overvejede inden indgåelse af lejemålet, sandsynligheden for at det kunne lykkedes at skaffe det antal frivillige der skulle til for at bemande genbrugsbutikken og det tyder på at vores optimisme på dette punkt var reel. På nuværende tidspunkt har vi tilsagn fra 16 frivillige og vi tror på at det er realistisk, at nå op på min. 30 frivillige.
En indstilling fra Arne Nielsen Hansen og Ida Skov til integrationsprisen i 2016, gik ikke vores vej. Men indstillingen førte til at integrationsrådet oprettede en ny pris, som vi fik tildelt, nemlig ”Opmuntringsprisen”, hvor der fulgte en check på kr. 5000,-
Denne pris kan vi være stolte over, især da vi fik den tildelt, efter kun få måneders virke.
Vi står ikke uden udfordringer fremover, men ser vi på det vi har skabt i denne første periode, giver det optimisme for fremtiden. Vi har sat Frederikshavn på landkortet og vores virke er blevet bemærket af andre grupper af Venligboere over hele landet og vi har opbygget et tæt netværk til disse grupper og vi kan støtte hinanden, når vi står med ny udfordringer.
Her skal især Venligboernes Jurarådgivning fremhæves og vi vil gerne rette en stor tak til de frivillige jurastuderende og de tilknyttede advokater, hvor vi altid møder en helt fantastisk velvilje, når vi har haft brug for hjælp.
Til slut en stor tak til medlemmer og til bestyrelse for den fælles indsats og de mange skønne timer i det forløbne år, tak til vore mange forskellige samarbejdspartnere, til vore sponsorer og til Sprogskolen og Integrationsafdelingen for husly.